บริษัทเล็กรุกนอกปท.‘เชาว์สตีล’ตั้งลูกลุย
บจ.ขนาดเล็กลุยลงทุนต่างประเทศ CHOW ตั้ง 2 บริษัทลูกลุย ด้าน HTECH ถือหุ้นธุรกิจมาเลเชีย 60%
29 ต.ค. 2565

บจ.ขนาดเล็กลุยลงทุนต่างประเทศ CHOW ตั้ง 2 บริษัทลูกลุย ด้าน HTECH ถือหุ้นธุรกิจมาเลเชีย 60%
นายอนาวิล จิรธรรมศิริ ประธานเจ้าหน้าที่บริหาร บริษัท เชาว์ สตีล อินดัสทรี้ (CHOW) เปิดเผยว่า ที่ประชุมคณะกรรมการบริษัท เมื่อวันที่ 5 ก.ค มีมติอนุมัติการจัดตั้ง บริษัท พรีเมียร์ โซลูชั่น ด้วยทุนจดทะเบียนเริ่มต้น 5 ล้านบาท เพื่อดำเนินกิจการด้านที่ปรึกษาการลงทุนระหว่างประเทศ ซึ่ง CHOW จะถือหุ้นในบริษัทดังกล่าวในสัดส่วนไม่น้อยกว่า 80% นอกจากนี้คณะกรรมการได้อนุมัติให้จัดตั้งบริษัทย่อยแห่งใหม่ในต่างประเทศเพื่อหาช่องทางและโอกาสในการขยายธุรกิจในอนาคต โดย CHOW จะเข้าลงทุนในบริษัทที่จะจัดตั้งขึ้นมาโดยผ่านบริษัท เชาว์ อินเตอร์เนชั่นแนล ในสัดส่วนไม่น้อยกว่า 51% โดยบริษัทแห่งนี้มีทุนจดทะเบียนเริ่มต้นไม่เกิน 10 ล้านบาท 
การดำเนินการในการจัดตั้งบริษั้ททั้งสองแห่งน่าจะดำเนินการเสร็จสิ้นในช่วงไตรมาส 3 นี้
นายอนาวิล กล่าวว่า การออกไปตั้งบริษัทใหม่ในต่างประเทศและบริษัทที่ปรึกษาเงินลงทุนน่าจะเห็นเป็นรูปธรรมแน่นอนภายในปีนี้ ซึ่งการตัดสินใจดำเนินการในเรื่องดังกล่าวเพราะบริษัทเล็งเห็นโอกาสในการขยายธุรกิจ และการเข้าไปลงทุนนั้นก็เพื่อโอกาสและผลตอบแทนที่ดีให้กับผู้ถือหุ้นเมื่อบริษัทมีการเติบโตดี
สำหรับงวดไตรมาสแรกปี 2556 CHOW มีกำไรสุทธิ 36 ล้านบาท เพิ่มขึ้นอย่างมากจากงวดเดียวกันของปีก่อนที่มีกำไรสุทธิ 7.9 ล้านบาท 
ด้านนายพีท ริมชลา ประธานกรรมการบริหาร และกรรมการผู้จัดการ บริษัท แฮลเซี่ยน เทคโนโลยี่ (HTECH) กล่าวว่า บริษัทได้ร่วมลงทุนใน Halcyon Technology (M) SDN.LHD.(HY) ซึ่งเป็นบริษัทจำกัดจดทะเบียนภายใต้กฎหมายของประเทศมาเลเซีย เพื่อขยายฐานลูกค้าและช่องทางการจัดจำหน่ายสินค้าโดยตรงไปยังลูกค้าในอุตสาหกรรมต่างๆ ในประเทศมาเลเซีย
ทั้งนี้ โดยการซื้อหุ้นสามัญเพิ่มทุนของ HY ในราคาพาร์ (1 ริงกิตมาเลเซียต่อหุ้น) เมื่อวันที่ 5 ก.ค. 2556 ทำให้บริษัทถือหุ้น 60% ของจำนวนหุ้นทั้งหมดของ HY คิดเป็นเงินลงทุนทั้งสิ้น 1,212,750 ริงกิตมาเลเซีย หรือคิดเป็นเงินไทยประมาณ 12.19 ล้านบาท